[pic] | ЕВРОПЕЙСКА КОМИСИЯ |

Брюксел, 18.5.2010

COM(2010)251 окончателен

2008/0263 (COD)

СЪОБЩЕНИЕ НА КОМИСИЯТАДО ЕВРОПЕЙСКИЯ ПАРЛАМЕНТсъгласно член 294, параграф 6 от Договора за функционирането на Европейския съюзотносно

позицията на Съвета на първо четене по приемането на изменено предложение за директива на Европейския парламент и на Съвета за установяване на рамката за внедряване на интелигентните транспортни системи в областта на автомобилния транспорт и взаимодействие с останалите видове транспорт (текст от значение за ЕИП)

2008/0263 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ съгласно член 294, параграф 6 от Договора за функционирането на Европейския съюз относно

позицията на Съвета на първо четене по приемането на изменено предложение за директива на Европейския парламент и на Съвета за установяване на рамката за внедряване на интелигентните транспортни системи в областта на автомобилния транспорт и взаимодействие с останалите видове транспорт

1. ИСТОРИЯ НА ДОСИЕТО

Дата на предаване на предложението на Европейския парламент и на Съвета COM(2008)0887 — 2008/0263(COD) | 16 декември 2008 г. |

Дата на становището на Европейския икономически и социален комитет: | 13 май 2009 г. |

Дата на становището на Европейския парламент на първо четене: | 23 април 2009 г. |

Дата на приемане на позицията на Съвета: | 10 май 2010 г. |

2. ЦЕЛ НА ПРЕДЛОЖЕНИЕТО НА КОМИСИЯТА

Внедряването на интелигентните транспортни системи (наричани по-долу: ИТС) в областта на автомобилния транспорт стана доста по-бавно отколкото при другите видове транспорт, а внедряването на ИТС услугите беше фрагментирано. Доброволните споразумения и стандартизацията не доведоха до сериозен напредък по отношение на внедряването и използването на подобни системи. По тази причина Комисията излезе с план за действие и предложение за рамкова директива за внедряване на интелигентните транспортни системи в областта на автомобилния транспорт и взаимодействие с останалите видове транспорт.

В плана за действие са очертани шест приоритетни области и свързаните с тях мерки за ускоряване на внедряването и оперативната съвместимост на ИТС в автомобилния транспорт в целия Европейски съюз, а в директивата е предвидена правната рамка за изпълнение на действията, необходими за ефективно и координирано внедряване и използване на ИТС. В контекста на тази рамка предложението предвижда делегиране на правомощия на Комисията за приемане, чрез делегирани актове, на подробните спецификации, необходими за гарантиране на съответствието, оперативната съвместимост и непрекъснатостта на внедряването и експлоатацията на ИТС.

3. КОМЕНТАРИ ОТНОСНО ПОЗИЦИЯТА НА СЪВЕТА

Позицията на Съвета леко промени първоначалното предложение на Комисията. Отчитайки измененията, предложени от Европейския парламент, беше пояснено приложното поле на директивата, като се посочиха приоритетните области и като се постави акцент най-напред върху шест приоритетни действия за разработването и използването на спецификации, които да бъдат приети от Комисията. В контекста на внедряване на ИТС, позицията на Съвета също така потвърди важността на защитата на личните данни и на въпросите, свързани с отговорността, както беше подчертано от Европейския парламент и в становището на Европейския надзорен орган по защита на данните.

С леки изменения в сравнение с първоначалното предложение на Комисията, позицията на Съвета на първо четене отразява споразумението, постигнато между институциите и потвърдено чрез размяна на писма между председателя на Корепер I и председателя на Комисията по транспорт и туризъм на Европейския парламент през март 2010 г.

Комисията счита, че това споразумение е изцяло в съответствие с целите на предложението и, следователно, може да го подкрепи.

Споразумението предвижда три декларации на Комисията и една декларация на трите институции, които се съдържат в приложението към съобщението и ще бъдат публикувани в Официален вестник заедно със законодателния акт.

ПРИЛОЖЕНИЕ IДекларация на Комисията Декларация на Комисията относно изпълнението на приоритетни действия във връзка с ИТС

1. Член 6, параграф 2 от текста на позицията на Съвета на първо четене гласи, както следва:

„1a. Комисията се стреми да приеме спецификации за едно или повече от приоритетните действия до…[1].

Най-късно 12 месеца след приемането на необходимите спецификации за приоритетни действия, ако е целесъобразно и след извършване на оценка на въздействието, включително анализ на разходите и ползите, Комисията представя пред Европейския парламент и Съвета предложение за изпълнение на това приоритетно действие в съответствие с член 294 от ДФЕС. “

2. Въз основа на наличната в момента информация, Комисията счита, че за приемането на необходимите спецификации относно приоритетните действия, както е посочено в член 3, може да бъде предвиден следният примерен график:

Спецификации относно: | Не по-късно от края на: |

предоставянето на информационни услуги за мултимодалните пътувания в целия ЕС, както е посочено в член 3(а) | 2014 г. |

предоставянето на информационни услуги в реално време за движението по пътищата в целия ЕС, както е посочено в член 3(б) | 2013 г. |

данни и процедури за предоставяне на минимална универсална информация за движението по пътищата във връзка с пътната безопасност, която по възможност да бъде безплатна за потребителите, както е посочено в член 3(в) | 2012 г. |

хармонизирано осигуряване на оперативно съвместима система за спешни повиквания от автомобили „eCall“ в целия ЕС, както е посочено в член 3(г) | 2012 г. |

осигуряването на информационни услуги за безопасно и сигурно паркиране за тежкотоварни и лекотоварни автомобили, както е посочено в член 3(д) | 2012 г. |

осигуряването на резервационни услуги за безопасно и сигурно паркиране за тежкотоварни и лекотоварни автомобили, както е посочено в член 3(е) | 2013 г. |

Таблица 1: Примерен график за приемането на спецификации относно приоритетните действия

Този примерен график се основава на предположението, че в началото на 2010 г. бъде постигнато ранно споразумение на второ четене относно Директивата за ИТС между Европейския парламент и Съвета.“

Декларация на Комисията относно въпросите, свързани с отговорността

„Внедряването и използването на приложения и услуги за интелигентни транспортни системи (ИТС) биха могли да породят редица въпроси, свързани с отговорността, които могат да бъдат сериозно препятствие пред широкото навлизане на някои ИТС услуги на пазара. Разглеждането на тези въпроси е едно от приоритетните действия, предложени от Комисията в нейния план за действие относно ИТС.

Комисията внимателно ще следи случващото се в държавите-членки по отношение на внедряването и използването на ИТС приложенията и услугите, като вземе предвид съществуващото национално и общностно законодателство относно отговорността, и по-специално Директива 1999/34/ЕО. При необходимост и ако това е целесъобразно, Комисията ще разработи указания относно отговорността, по-специално такива, които описват задълженията на заинтересованите страни по отношение на прилагането и използването на ИТС приложенията и услугите.“

Декларация на Комисията относно уведомяването за делегирани актове

„Европейската комисия взема под внимание факта, че освен в случаите, когато законодателният акт предвижда процедура по спешност, Европейският парламент и Съветът считат, че при уведомяването за делегирани актове трябва да се вземат предвид периодите на прекъсване на работата на институциите (през зимата, лятото и по време на европейските избори) с цел Европейският парламент и Съветът да могат да упражнят прерогативите си в рамките на срока, посочен в съответните законодателни актове, и е готова да действа съобразно това.“

ПРИЛОЖЕНИЕ II

Декларация на институциите

Декларация на Европейския парламент, Съвета и Комисията

относно член 290 от ДФЕС

„Европейският парламент, Съветът и Комисията заявяват, че разпоредбите на настоящата директива не засягат бъдещи позиции на институциите във връзка с прилагането на член 290 от Договора за функционирането на ЕС, нито индивидуални законодателни актове, съдържащи такива разпоредби.“

[1] Моля, въведете дата: 30 месеца след датата на влизане в сила на настоящата директива.